സ്കൂള് തുറക്കല്: അന്തിമ മാര്ഗനിര്ദേശം അടുത്തമാസം അഞ്ചിന് തിരുവനന്തപുരം: കേരളപ്പിറവി ദിനത്തിലെ സ്കൂള് തുറക്കലിനു മുന്നോടിയായി അന്തിമ മാര്ഗനിര്ദേശം അടുത്ത മാസം അഞ്ചോടെ. അടുത്ത നാലിനു കോളജുകളും ഉന്നത വിദ്യാഭ്യാസ സ്ഥാപനങ്ങളും തുറക്കും. ഇതു നിരീക്ഷിച്ച ശേഷമാകും സ്കൂളുകള്ക്കുള്ള അന്തിമ മാര്ഗനിര്ദേശം പുറപ്പെടുവിക്കുന്നത്. ആഴ്ചയില് മൂന്നു ദിവസം ബാച്ച് തിരിച്ച് ഉച്ചവരെ ക്ലാസ് നടത്താനാണു തീരുമാനം. സമാന്തരമായി വിക്ടേഴ്സ് വഴിയുള്ള ക്ലാസും തുടരും. നവംബറില് ക്ലാസ് തുടങ്ങിയാലും പൊതുപരീക്ഷയ്ക്കുമുമ്ബ് നാലരമാസത്തോളം മാത്രമാകും അധ്യയനത്തിനു ലഭിക്കുക. കോവിഡ്സാഹചര്യം വഷളായാലുള്ള സ്ഥിതിയും പരിഗണിക്കും. അക്കാദമിക് വിഷയങ്ങളില് പൊതുവിദ്യാഭ്യാസ സെക്രട്ടറിയും ഡയറക്ടറും കൂടിയാലോചന നടത്തി മാര്ഗരേഖ തയാറാക്കും. വിക്ടേഴ്സ് പഠനവും സ്കൂള് പഠനവും പരിശോധിച്ച് പരീക്ഷയ്ക്കു പൊതുമാനദണ്ഡം ഉണ്ടാക്കും. ഇതിനു മുന്നോടിയായി അധ്യാപക, വിദ്യാര്ഥി സംഘടനായോഗവും കലക്ടര്മാരുടെ യോഗവും ചേരുമെന്നു മന്ത്രി വി. ശിവന്കുട്ടി അറിയിച്ചു. സ്കൂള് തുറക്കലിനോടനുബന്ധിച്ചുള്ള ബസ് സര്വീസ് ക്രമീകരണത്തെക്കുറിച്ച് ഗതാഗത, വിദ്യാഭ്യാസമന്ത്രിമാര് ഇന്നലെ ചര്ച്ച നടത്തി.